Jørn Dohrmann (DF), 2004-12-02:
Dansk Folkeparti mener også, det er vigtigt, at vi har så store naturområder som overhovedet muligt, og derfor har vi selvfølgelig også med glæde været med til at lave vandmiljøplan III, hvor man netop viderefører den trend med at oprette naturområder og såkaldte vådområder.
Vi mener også, at Åmosen er et særligt unikt naturskønt område, som vi også skal passe på i fremtiden.
Vi hørte fra den tidligere ordfører, at man har haft nogle planer i den tidligere regering om faktisk at ville oversvømme 20.000 ha. landbrugsjord svarende til et areal på Samsø og Læsø til sammen.
Jamen så skulle det laves om til en ufremkommelig krattet sump, hvor ingen kan færdes og ingen måtte færdes, drænene skulle fjernes, og det hele skulle sættes under vand.
Det mener vi ikke er den rigtige måde at gøre det på.
Derfor er det selvfølgelig også en glædelig ting at se, at der er andre partier, som er optaget af at gøre en større indsats på det her område.
Så kommer det spørgsmål selvfølgelig også: Hvordan skal det her prioriteres i forhold til mange andre projekter?
Der mener jeg, at det ville være glædeligt, hvis Danmarks Naturfredningsforening ville være med til at prioritere: Hvad er det, man ønsker, og hvor er det, der skal ske en udvidelse af de her naturområder?
Altså ikke bare komme med ønsker, uden at prioriteringen er på plads.
Hvordan skal det så føres ud i livet?
Er det så sådan, at det skal være igennem et netværk af cykel- og gangstier suppleret med opholdsarealer?
Jamen det kan måske have en negativ effekt på selve miljøet, og i netop det her unikke område skal man tænke sig godt om, inden man etablerer sådan nogle ting, og særligt hvis man vil oversvømme dem, for så kan man hverken cykle eller gå.
Det er selvfølgelig vigtigt, at vi kan give befolkningen en naturoplevelse i sådan nogle dejlige rekreative områder, og derfor er det også vigtigt, at vi laver en samfundsøkonomisk analyse af, hvor i Danmark vi skal satse på det, og hvor vi for fremtiden får den største effekt af vores penge.
Den analyse skal jo gerne kunne komme her i 2005, men det må vi se om den så også gør, det håber vi i hvert fald på.
Men vi er altid positive over for, at man tager hensyn til natur og miljø, og det er vi selvfølgelig også, når det gælder Åmosen.
Vi vil selvfølgelig på den baggrund gerne tage en større diskussion om det her område, som man fra forslagsstillerens side mener at man vel bare skal tilføre 70 mio. kr. uanset hvad.
Det støtter vi ikke.
Kan man så erhverve den jord for den sum penge, som er afsat?
Det er nogle af de ting, som vi først skal have undersøgt.
Jeg synes også, det er utroligt, at man i beslutningsforslaget peger på, at der skal være en nationalpark i et område, som man overhovedet ikke har prioriteret før.
Jeg tænker på, at man forholdt sig passivt, dengang vi talte om naturparker.
Man har ikke villet indgå en aftale med hverken regeringen eller Dansk Folkeparti på det område.
Nu har Dansk Folkeparti været med til sammen med regeringen at sætte naturprojekterne på dagsordenen, og vi har ikke bare de penge, som vi har skaffet til projekterne, men også Friluftsrådet har været med til at give et sponsorat fra sin kasse, så det blev det dobbelte af, hvad staten egentlig startede med.
Jeg vil godt sige til den socialdemokratiske ordfører, som nævner vandmiljøplan III, natur og alle de her ting, at den plan, som netop Socialdemokratiet var med til at lægge frem, ville koste op til 27.000 arbejdspladser i Danmark, og det var et af de punkter, som vi ikke brød os om i den plan.